《龙门作寄望峰》
清代·钱澧

龙门蔽洛峥两山，清伊北走经其间。一年佳赏惟有雪，尽补缺坏苏枯顽。

嗟此天生奇妙地，偏遭刳斫丁时艰。祸首胡灵继周照，造寺日役千倕般。

穷极土木意不已，山灵无术免忧患。我昨南归值晴霁，周视不禁凋朱颜。

宾阳洞古尚因势，幽暗故是鬼所寰。夺取为佛雕巨像，青螺簇脑千髻鬟。

露胸袒右尽趺坐，捧以么䯢鬅头蛮。门侧力士倚壁立，鳞甲动肘修蛇擐。

肩差足比尚不一，悉抹金碧填朱殷。最后黝黑视不审，高处似是垂花鬘。

嗟此地乃作俑始，余遂踵事日无闲。有如道左一家宅，巨壁凿空成通阛。

侧倚傍附亦不论，举椎持凿缒或攀。一龛工就费几许，径见连车倾府圜。

就中岂但司农积，恐兼司寇之罚锾。氓隶何识亦奔走，金银菽帛输无悭。

纷纷似中风狂疾，甚有妇女捐钗镮。高簇蜂房下狗窦，遍列对岸穷前湾。

自知奉佛以祈福，豪毛肯恤茕与鳏。密文酷网连连起，无辜十九填狴犴。

当时岂无有识者，目击徒有悲泪潸。窃议语未及脱口，已见流血戮谤讪。

岂料留遗到今日，犹藉只便虱阴奸。像设摧折莓苔杂，腥腐熏灼烟煤黫。

娲皇补天尚有石，谁乞补此初质还。又无壮士手巨刃，尽情为我纤悉删。

懿哉滕六善所职，玉花剪刻一律颁。回旋少覆乘巽二，抵隙投闲力尤娴。

遂使山灵霍然起，亭亭瑶立忘夙瘝。我沿濯龙池再往，寒磴滑披冻管。

鸿雁低下时留爪，高坐惜尾余白鹇。疑冰芃狐隐不渡，深罅剩有扑朔跧。

瑶林玉树各挺挺，未惜埋死幽丛蕳。昔者思公守洛日，坦怀待士无防闲。

留此纵赏属欧谢，酒车载妓来班班。我行无侣唱无和，一形一影何孤孱。

有兄遥阻太行北，极望不见天井关。荒店冻杯只独酌，烧残烛泪花斑斓。

拨灰炙砚送长夜，欹倾纸上千痕斑。重缄欲寄待明发，倒身被底如弓弯。

清伊对户亦识我，寒声丙夜逾淙潺。

作者简介：钱澧，字东注，号南园，昆明人。乾隆辛卯进士，改庶吉士，授检讨，历官通政司副使，复授御史。有《南园遗集》。